Une altre partide brute. E chest viaç al è brut – cemût che al è just – ancje il risultât.
Udinese – Inter e va inte maniere piês pussibile, almancul cuntune cjaladure furlane. Se cuintri dal Sassuolo l’Udin al veve zuiât mâl ma al veve rivât a puartâ a cjase i trê ponts e a tornâ a vinci fûr dal Friûl, cuintri dal Inter al cjape trê patafons e vonde. Chê che e veve di jessi la partide che e varès vierzût une gnove fase pe scuadre furlane e je deventade la zornade de avilizion plui fuarte pai tancj erôrs dai blancs e neris e pe lôr mancjance di snait e di caratar.
La gare cul Inter si vierç in maniere flape ma cuntune aparence di ecuilibri che e va al mancul cul passâ dai minûts. I ospits a cjapin sù la iniziative, a masanin zûc, a fasin cressi la lôr pression e si rindin pericolôs des bandis di Brkič, che al rispuint avonde ben. Dopo 25 minûts e un pâr di buinis ocasions di gol, e rive la prime segnadure interiste: punizion di Taider e conclusion in acrobazie di Palacio.
La reazion dal Udin e je alc di relatîf e dopo cuatri minûts al rive il doi a zero. E je une altre azion che e tache di une bale ferme: corner batût di Cambiasso e Ranocchia che al profite di un erôr di Brkič in jessude e le bute dentri.
La supremazie de Inter e va plui innà dai doi goi: l’Udin no si lu viôt ni indevant ni indaûr, a part i erôrs che a son tancj e in cualchi câs ancje clamorôs, par esempli cuant che Muriel si piert di bessôl devant di Handanovič. E il prin timp si siere cussì.
La seconde part de partide e tache miôr, cuntun ritmi plui alt e cuntun Udin plui determinât. La prime conclusion di Di Natale, cun Handanovič che al mande la bale in corner, e je un bon segnâl. Magari cussì no, i blancs e neris a mostrin un pôc di cûr, ma si fasin notâ soredut pai erôrs e par une manovre limitade, proviodibile e sterpe, intant che l’Inter al gjestìs il vantaç e si svicine al tierç gol cun Palacio.
Tal Udin al è alc che si môf cu la jentrade di Bruno Fernandes e Ranegie che a cjapin il puest di Di Natale e Pereyra. Al jentre ancje Nico Lopez al puest di Muriel. A son diviers i tentatîfs par ridusi almancul lis distancis ma nissun di chei al rive a jonzi il risultât par vie di erôrs e imprecisions e de buine tignude dal Inter che cun Alvarez su assist di Palacio al segne ancje il tierç gol.
fur_Latn fur_Latn fur_Latn fur_Latn fur_Latn fur_Latn fur_Latn